  Майя Бывальцева 1-тӥ инвожое Башкортостанысь Татышлы ёросысь Выль Татышлы гуртын удмурт фольклор коллективъёслэн «Дуно марӟанъёс» фестиваль-вожвылъяськонзы ортчиз. Со ярысь Вань удмуртъёслэн «Удмурт Кенеш» огазеяськонзылэн «ВКонаткте» мерлыко вотэсысь нимлыко бамаз ивортэмын. Ужрадэ удмурт гуртъёслэсь йылолъёссэс, кырӟан-веранъёссэс утись 15 фольклор коллективъёс пыриськизы. Башкириысь сяна, отчы Татарстанысь, Марий Элысь, Киров но Свердловск улосъёсысь ансамбльёс вуизы. Соос «Гуждор шудонъёс», «Ӝоккышет вӧлдон», «Выждэра миськон» но мукет сямъёсын тодматӥзы.  Фестиваль удмуртъёслэсь сямъёссэс утён, выжыысь выжые сётон но азинтон, йӧскалык лулчеберетэз утёнъя пайдаё но тунсыко амалъёсты шараян но уже кутон, устооссэ фольклор коллективъёслэсь быгатонлыкъёссэс будэтон вылысь радъяськиз Фестивальлэсь валтӥсь кузьымзэ Башкортостанысь Выль Татышлы гуртысь фольклоръя «Шулдыр ӝыт» калык ансамбль басьтӥз. Нырысетӥ интыез утӥз Киров улосысь Вятские Поляны карысь «Чипчирган» калык ансамбль. Кыкетӥ интыез Башкортостанысь Кызыл-яр гуртысь «Марӟан» калык ансамбль но Вуж Варяш гуртысь «Югдон» фольклор ансамбльёс люкизы. Куинетӥ интыез дунъясьёс Башкортостанысь Вязовка гуртысь «Уӵы ныл», Татарстанысь Кукмор ёросысь «Сактон» но Марий Элысь Карлыган гуртысь «Ӟардон» калык ансамбльёслы сётӥзы. Вормисьёсты но ужрадэ пыриськем вань коллективъёс дипломъёсын но синпельёсын пусйизы. Тодэ вайытом, 8-тӥ инвожое Удмуртиысь «Лудорвай» музейын Творчествоя коллективъёслэн «ИНВОЖО-FEST» II улосвылкуспо фестивальзы ортчоз.  Тегъёс: Лулчеберет фестиваль йӧскалыклулчеберет Башкирия удмуртъёс фольклор  